《分题得莫氏荷池》
宋代·袁甫

我老贫无居，借宅横水北。
轩窗五月凉，四面绕修竹。
方塘贮清泉，绿净荫湖目。
初疑青钱小，稍展圆盖绿。
红妆出菡萏，敛萼似羞缩。
清晨露华滋，掩苒耀容服。
风来香十里，雨过珠百斛。
全家在清凉，衾枕有余馥。
吾师老瞿昙，六入渐驱逐。
尘嚣化五浊，热恼变三伏。
食实餐其根，对案何用肉。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。